b'\n_START_ARTICLE_\nIvan Tom\xc5\xa1i\xc4\x8d (u\xc4\x8ditelj)\n_START_SECTION_\n\xc5\xbdivljenje\n_START_PARAGRAPH_\nIvan Tom\xc5\xa1i\xc4\x8d se je rodil v Vinici v Beli krajini. Bil je sin pisatelja in u\xc4\x8ditelja Bernarda Tom\xc5\xa1i\xc4\x8da in matere Katarine Malneri\xc4\x8d. V svojem rojstnem kraju je obiskoval osnovno \xc5\xa1olo, od tretjega razreda gimnazije pa je z denarno pomo\xc4\x8djo Janeza Bleiweisa nadaljeval \xc5\xa1olanje na normalki v Ljubljani in jo leta 1860 kon\xc4\x8dal. \xc5\xbde kot drugoletnik-u\xc4\x8ditelji\xc5\xa1\xc4\x8dnik je pomagal na normalki. V letih od 1860 do 1867 je pou\xc4\x8deval na glavni \xc5\xa1oli v Tr\xc5\xbei\xc4\x8du, nato pa naprej kot pomo\xc5\xbeni u\xc4\x8ditelj na ljubljanski normalki in od leta 1872 na vadnici, kjer je ostal vse do svoje smrti. Leta 1889 so ga imenovali za okrajnega \xc5\xa1olskega nadzornika za ljubljansko okolico.\n_START_SECTION_\nDelo\n_START_PARAGRAPH_\nTom\xc5\xa1i\xc4\x8devo pisateljsko in vzgojno delo je zelo obse\xc5\xbeno in mnogostransko. Pisati je za\xc4\x8del pod vodstvom svojega o\xc4\x8deta Bernarda Tom\xc5\xa1i\xc4\x8da v reviji Vede\xc5\xbe. Svoje prispevke je objavljal v Slovenskem glasniku, Primorskem Ilirijanu, Primorcu in Besedniku. Pod vplivom brata Ljudevita Tom\xc5\xa1i\xc4\x8da, prav tako u\xc4\x8ditelja in pisatelja, je sodeloval tudi v glasilu Torbica. Tom\xc5\xa1i\xc4\x8d je poleg prispevkov v tedanjih leposlovnih in strokovnih glasilih pisal tudi mladinske knjige, prevajal in prirejal u\xc4\x8dbenike, in sestavljal bibliografijo slovenskih knjig. Bil je \xc5\xa1e urednik in zalo\xc5\xbenik prve knji\xc5\xbeice za mladino (Knji\xc5\xbeica slovenskej mladini), kjer so med letoma 1879 in 1882 iz\xc5\xa1li trije zvezki.\n_START_SECTION_\nGlavni urednik Vrtca\n_START_PARAGRAPH_\nNjegovo najve\xc4\x8dje vzgojno in pisateljsko delo je ustanovitev lista Vrtec. Urejal ga je od prve \xc5\xa1tevilke leta 1871 in vodil kar trideset let. Vrtec je bil dolgo edini slovenski list za mladino, vendar pa ga je v za\xc4\x8detku Tom\xc5\xa1i\xc4\x8d moral odlo\xc4\x8dno braniti pred narodnimi nasprotniki. V njem so objavljali znani pesniki in pisatelji: Fran Levstik, Fran Sale\xc5\xa1ki Fin\xc5\xbegar, Dragotin Kette, Josip Murn - Aleksandrov, Anton Medved, Marija Kmet, idr.'